paragraph_text: Hrvatska riječ je sarajevski tjednik na hrvatskom jeziku, koji je izlazio od 1993. do 2001. godine. Prvi broj je ugledao svjetlo dana 27. kolovoza 1993. godine, ponajprije zahvaljujući inicijativi i naporima gospodina Zdravka Sančevića, hrvatskog iseljenika-povratnika iz Venezuele, u to vrijeme veleposlanika u Veleposlanstvu Republike Hrvatske u Bosni i Hercegovini i njegovim bliskim suradnicima. Tjednik je tijekom rata i kasnijih nekoliko godina vodila Ana Havel (1938. – 2012.), koja je bila i jedna od osnivačica HDZ-a BiH te zastupnica u Parlamentu BiH. Unatoč veoma teškim ratnim uvjetima, popunjena je redakcija, većim dijelom domicilnim suradnicima, i časopis je startao, uz dragocjenu pomoć vanjskih dopisnika. Tjednik, iako prvotno zamišljen kao dnevnik, isticao je u zaglavlju da je "nezavisni bh. magazin" i "prvi hrvatski politički tjednik iz BiH na Internetu". Iako u medijskoj i tjelesnoj blokadi poradi ratnih djelovanja, djelatnici tjednika Hrvatska riječ nastojali su prenijeti i objektivno interpretirati informacije koje su uz velike probleme nalazile put do Sarajeva. Među suradnicima Hrvatske riječi iz Hrvatske i Bosne i Hercegovine su brojna eksponirana i relevantna novinarska i pjesnička imena (primjerice Andrej Rora, urednik popularne Istrage, Ivan Šabić, Miljenko Karačić, Mile Pešorda) i brojni drugi. Urednička politika Hrvatske riječi je pratila i podržavala koncept prevladavanja političkih razmirica, često umjetno fabriciranih, unutar hrvatskog puka u BiH, ali i u Hrvatskoj. Hrvatska riječ prva je pisala o tri najmoćnija lobija koja vladaju Hercegovinom: Prlićevu, Jelavićevu i onom u kojem su neki pojedinci iz obitelji Lučić.Razgovarao: Nebojša Dimitrijević [http://arhiv.slobodnadalmacija.hr/20020114/bih.htm Razgovor. Alenko Zornija, glavni urednik Hrvatske riječi, jedinog bih. tjednika na hrvatskome. Prijeti nam gašenje zbog duga od 10 tisuća maraka], Slobodna Dalmacija, 14. siječnja 2002. Poslije Ane Havel, list je uređivao Alenko Zornija. Zadnji broj koji je izašao u tiskanom obliku je broj 373., od 5. studenoga 2001. godine.<ref>Hrvatska riječ O nama (pristupljeno 28. ožujka 2017.)